Jacob Jensen (V), 2011-06-21:
Hykleri er et stærkt ord at bruge i en politisk debat, men ikke desto mindre er det nok den betegnelse, som er mest rammende for det beslutningsforslag, som Socialdemokraterne, SF og De Radikale har fremsat, hvor de jo ønsker, at regeringen skal trække det aktstykke i Finansudvalget tilbage, som skal give finansiering til en ekstra toldindsats ved de danske grænser.
Til Jyllands-Posten den 11. maj, altså datoen for aftalens indgåelse, siger Socialdemokraternes hr. Henrik Dam Kristensen: »Det er rigtigt godt, at vi nu øger kontrollen. Det kunne de have fået vores stemmer til for flere år siden ... Jeg bor ikke langt fra grænsen, og jeg kan se, at østeuropæiske bander har for let ved at komme ind og ud af landet.« Hr. Morten Bødskov stod forrige tirsdag gentagne gange på TV 2 News og sagde, at Socialdemokraterne agter at stemme for aktstykket i Finansudvalget, og SF fulgte jo trop.
I Politiken den 11. maj siger hr. Jesper Petersen: »»Det har været et SF-krav i flere år, at der kommer flere ressourcer til toldindsatsen ved grænsen og i baglandet. Vi har faktisk selv sat penge af til det i vores økonomiske plan ...«. Begrundelsen for dagens forslag er, at venstrefløjen ikke ønsker etablering af kontrolanlæg ved Frøslev, Padborg, Kruså og Sæd, men det er altså godt, at toldindsatsen styrkes.
Hvordan en sådan toldindsats ved grænsen, som S og SF altså også ønsker, rent fysisk i venstrefløjens øjne skal kunne finde sted, hvis bilisterne skal kunne køre med 130 km/t. hen over grænsen, er svært at gætte sig til.
Men en ting er sikkert: Tolderne og deres indsats har venstrefløjen kun nedladende udtryk og hån tilovers for.
Behøver jeg at nævne hr. Villy Søvndals bemærkninger på SF's årsmøde om fire tykke toldere, hvilket var hans udlægning af aftalen mellem regeringen og Dansk Folkeparti.
De fire toldere har nu tilsyneladende i SF's optik vokset sig så store, at der ikke længere er tale om en latterliggørelse af aftalens indhold, men åbenbart noget meget mere principielt, som ikke kan overlades til en lemfældig behandling i Finansudvalget, men som skal ned her i Folketingssalen.
Det er en debat, som jeg har glædet mig til at tage.
Det giver nemlig en rigtig god mulighed for at få proportionerne i aftalen sat på plads og samtidig udstille venstrefløjens hykleri, hvor man har mere travlt med at lave politiske drillerier end med at løse den egentlige opgave med at beskytte danskerne og danske virksomheder mod den stigende grænseoverskridende kriminalitet.
Men for at det ikke bare skal være tilfældige ordførere, som jeg tager et par tilfældige citater fra, kan jeg også henlede opmærksomheden på udtalelser fra Socialdemokraternes formand, fru Helle Thorning-Schmidt, der til DR Nyheder den 5. juni i 2009 udtalte: »Jeg vil have den gamle grænsekontrol tilbage, som vi havde den for nogle år siden.« Jeg gentager citatet: »Jeg vil have den gamle grænsekontrol tilbage, som vi havde den for nogle år siden.«
Det er altså med politi, paskontrol, bom og hele molevitten.
Nu er Socialdemokraterne så altså meget forarget over regeringens aftale, som trods alt ikke går nær så langt som det, Socialdemokraternes formand så brændende ønskede sig.
Det siger vist alt om fru Helle Thorning-Schmidts hykleri og totale mangel på forståelse af Danmarks internationale forpligtelser.
Med hensyn til De Radikale ved jeg faktisk ikke, hvad der er værst: De Radikale, som jo først er lodret uenige i regeringens forslag, men som derefter støtter op om S og SF's forslag, der jo stort set er identisk med regeringens med et par enkelte vejbaner ved Kruså til forskel, sagt lidt polemisk, eller S og SF, som selv ønsker en styrket kontrol ved grænsen – ja, som sagt ønsker S-formanden sågar den gamle politi- og paskontrol tilbage – men som alligevel ikke kan støtte regeringens aftale.
Venstrefløjens hykleri kender som den grænseoverskridende kriminalitet tilsyneladende ingen grænser.
Tilbage står, at regeringens aftale med Dansk Folkeparti og Kristendemokraterne i kombination med tryghedspakken er et vigtigt skridt i retning af at få dæmmet op for den stigende grænseoverskridende kriminalitet med smugling af illegale varer, narkotika m.v.
Ja, man kan læse i dagens udgave af Jyllands-Posten, at den indsats, der allerede er blevet gjort, har båret frugt.
Bl.a. har man fundet store mængder af heroin ved Rødby.
Det er en aftale, som naturligvis, som også skatteministeren har været inde på flere gange, implementeres inden for reglerne af Schengen og EU-traktaten i øvrigt.
Det fremgår direkte af aftaleteksten.
I Venstre går vi ind for varernes fri bevægelighed, men vi går ikke ind for tyvekosters og narkotikas fri bevægelighed, og derfor kan vi naturligvis ikke støtte op om venstrefløjens forslag, men bakker derimod op om aftalen, som vi har indgået med Dansk Folkeparti og Kristendemokraterne, og dermed aktstykket i Finansudvalget, der giver finansiering til øget toldkontrol til gavn for danske virksomheder og til glæde og tryghed for mange danskere.
Og så lader vi i øvrigt venstrefløjen om at opføre et rænkespil uden sidestykke.